De høje brændstofpriser presser Nordjyllands Trafikselskab, som kan blive nødt til at hæve billetpriserne eller sende færre busser på vejene.

En ekstraregning på 90 millioner kroner. Det er, hvad der venter Nordjyllands Trafikselskab (NT) i år på grund af de stigende brændstofpriser. - Det er kommet som en overraskelse for alle, at energipriserne er steget så markant, og det gør ondt på alle trafikselskaber i øjeblikket, siger Thomas Eyby Øster, der er direktør for Nordjyllands Trafikselskab. Nordjyllands Trafikselskab står for busdriften i Nordjylland samt togdriften på de strækninger, der betjenes af Nordjyske Jernbaner. Kan betyde højere priser og færre busser Ekstraregningen på 90 millioner kroner for brændstof ender hos de nordjyske kommuner og Region Nordjylland, som ejer NT. - Vi har et stort efterslæb fra coronatiden, hvor vi mistede rigtig mange passagerer. De er først så småt begyndt at komme tilbage. Så de mistede passagerindtægter og de øgede brændstofudgifter udgør 'den perfekte storm', siger Thomas Eyby Øster. Nordjyllands Trafikselskab mangler omkring 40 millioner kroner i billetindtægter I første omgang kan de øgede brændstofpriser og de manglende indtægter resultere i dyrere busbilletter. Men fortsætter energipriserne deres himmelflugt, kan busser ende i garagen. - Hvis der ikke bliver fundet løsninger på de store ekstraudgifter, vi har, så er der ikke nogen tvivl om, at kommunerne og regionen skal kigge på, hvordan pengene bliver brugt. Det kan ultimativt betyde, at vi kommer til at se færre busser på gaden, siger NT-direktøren.